CELEX: C2004/168/04
Language: el
Date: 2004-06-26 00:00:00
Title: Υπόθεση C-188/04: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας που ασκήθηκε στις 22 Απριλίου 2004

26.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/2
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας που ασκήθηκε στις 22 Απριλίου 2004
   (Υπόθεση C-188/04)
   (2004/C 168/04)
   Η Επιτροπή των Ευρωπαϊκών Κοινοτήτων, εκπροσωπούμενη από τους K. Wiedner και G. Bambara, άσκησε στις 22 Απριλίου 2004 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Ιταλική Δημοκρατία, αναθέτοντας μέσω του οργανισμού ANAS SpA την κατασκευή και τη διαχείριση του αυτοκινητόδρομου «Pedemontana Veneta Ovest» στην ανώνυμη εταιρία Società per l'autostrada Brescia-Verona-Vicenza-Padova, με απ' ευθείας ανάθεση με σύμβαση υπογραφείσα στις 7 Δεκεμβρίου 1999, χωρίς προηγούμενη δημοσίευση προκηρύξεως διαγωνισμού, χωρίς να συντρέχουν προς τούτο οι προϋποθέσεις, παρέβη τις υποχρεώσεις που υπέχει από την οδηγία 93/37/ΕΟΚ του Συμβουλίου (1), της 14ης Ιουνίου 1993, περί συντονισμού των διαδικασιών για τη σύναψη συμβάσεων δημοσίων έργων και, ειδικότερα, των άρθρων της 3, παράγραφος 1 και 11, παράγραφοι 3, 6 και 7·
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Κατά την Επιτροπή η παραχώρηση της κατασκευής και της διαχειρίσεως του αυτοκινητόδρομου «Pedemontana Veneta Ovest» στην οποία προέβη η ANAS, χωρίς προηγούμενη δημοσίευση προκηρύξεως διαγωνισμού, δεν είναι σύμφωνη με ό,τι ορίζει η οδηγία 93/37/ΕΟΚ και ειδικότερα τα άρθρα της 3, παράγραφος 1 και 11, παράγραφοι 3, 6 και 7.
   Το άρθρο 3 της οδηγίας προβλέπει την εφαρμογή ορισμένων κανόνων δημοσιότητας σε κοινοτικό επίπεδο όταν οι αναθέτουσες αρχές συνάπτουν σύμβαση παραχωρήσεως δημοσίων έργων αν η αξία της συμβάσεως αυτής υπερβαίνει τα 5 εκατομμύρια ευρώ. Ειδικότερα, κατά το άρθρο 11 παράγραφος 3 της οδηγίας, οι αναθέτουσες αρχές οι οποίες προτίθενται να προσφύγουν στη διαδικασία της παραχωρήσεως δημοσίων έργων γνωστοποιούν την πρόθεσή τους αυτή με προκήρυξη διαγωνισμού που αποστέλλεται, κατά την έννοια της παραγράφου 7 του ίδιου άρθρου, στην Υπηρεσία Επισήμων Εκδόσεων των Ευρωπαϊκών Κοινοτήτων.
   Θεωρώντας ότι η σύμβαση κατασκευής και διαχειρίσεως του αυτοκινητόδρομου «Pedemontana Veneta Ovest» ανέρχεται σχεδόν στα 350 εκατομμύρια ευρώ, η σύμβαση έπρεπε να αποτελέσει ασφαλώς αντικείμενο δημοσιεύσεως στην Επίσημη Εφημερίδα των Ευρωπαϊκών Κοινοτήτων.
   
      (1)  ΕΕ L 199 της 9.8.1993, σ. 54.